Suid Afrikaanse Nuus Thread - Page 21 - Stormfront
07-23-2005, 01:54 AM #201
Addo-eienaar veg om sy lewe nadat leeu sy keel oopruk.
PORT ELIZABETH. - Die eienaar van die Addo-krokodil-en-leeuplaas moes gisteraand 'n noodoperasie in 'n Baaise hospitaal ondergaan nadat sy lugpyp deur 'n leeu oopgeruk is.
Mnr. Lourens van Straaten het teen druktyd nog geveg om sy lewe nadat hy baie bloed verloor het en sy bloeddruk skerp afgeneem het.
Dit was gisteraand nog onduidelik presies hoe die voorval plaasgevind het.
Die Burger het verneem Van Straaten was voor die voorval besig om aan die drade van die omheining in een van die plaas se leeukampe te werk toe een van die leeumannetjies hom aan die nek gebyt het.
Volgens 'n ingeligte persoon, wat ano?niem wil bly, het die mannetjie van agter op hom gespring en hom probeer verskeur.
"Die werkers het onmiddellik gehardloop om hom te gaan help. Ek kan nie presies sê hoe alles gebeur het nie, maar hy het sy geweer by hom gehad," het die bron gesê.
Van Straaten is aanvanklik na die Kirkwood-hospitaal gehaas, waarna hy per helikopter na die St. George-hospitaal geneem is.
Me. Jill Jones, hospitaalwoordvoerder, het kort voor sy operasie gesê dit is moeilik om die omvang van sy beserings te bepaal voordat hy uit die teater kom.
"Hy was in 'n kritieke toestand toe hy hier aankom en weens die aard van sy besering is daar gesukkel om sy bloeddruk te stabiliseer," het Jones gesê.
'n Familielid wat anoniem wou bly, het die voorval bevestig, maar wou nie verdere kommentaar lewer nie.
"Sy vrou en sy familie is by hom en hy is reeds in die teater," het die man gesê.
Me. Wilma Kemp, 'n jare lange vriendin van Van Straaten, het gisteraand ná 'n besoek aan die hospitaal gesê sy was uiters geskok toe sy die nuus ontvang het.
"Ek voel skoon dronk oor wat gebeur het," het Kemp gesê.
Volgens haar het Van Straaten vreeslik baie respek vir wilde diere en kan sy nie dink dat nalatigheid enigiets met dié voorval te doen gehad het nie.
"Hy kom uit 'n familie wat baie met die natuur te doen gehad het. Sy pa, mnr. Piet van Straaten, was jare terug die hoof van Addo," het sy gesê.
"Van Straaten teel met leeus en hy is nou betrokke by planne om die Kaapse leeu weer in die gebied te hervestig," het Kemp gesê.
Sy het bygevoeg dit is nou paartyd vir leeus en dit kan dalk 'n rede wees hoekom die leeu Van Straaten aangeval het.
07-23-2005, 01:58 AM #202
'Dampe' op vlug jaag passasiers, lugwaardin op hol
GEORGE. - "Bensiendampe" in 'n vliegtuig van 'n bekende lugdiens het passasiers op 'n vlug van Kaapstad na Johannesburg op hol gehad.
Passasiers van vlug 910 van Kulula moes tydens 'n roetine-stop vir sowat 'n halfuur op die George-lughawe wag terwyl ondersoek na die oorsprong van die reuk ingestel is.
Mnr. Matt Hurter, president van die Suid-Afrikaanse Country-musiekvereniging, was op die vlug toe een van die lugwaardinne "haar neus toegedruk en effens paniekbevange in die kajuit rondbeweeg het". Hurter sê dit was "bietjie ontstellend" om die lugwaardin só te sien reageer. Volgens Hurter het 'n aantal brandweerwaens op die lughawe reggestaan.
Hurter sê die "bensiendampe" kon in die hele kajuit geruik word.
"Die vlieënier het die vliegtuig, wat vol passasiers was, laat daal en waaiers aangeskakel om die lug te suiwer."
Mnr. Gilbert Twala, van die Burgerlugvaartowerheid (BLO), sê hulle is nie bewus van die voorval nie.
"In so 'n geval moet die kaptein die voorval aanmeld en dan ondersoek ons dit. Ons sal verklarings neem om te bepaal wat gebeur het en dan besluit wat volgende gedoen moet word. Die publiek kan ons ook regstreeks skakel indien hulle weet van voorvalle waar die korrekte prosedures nie gevolg is nie."
Mnr. Gidon Novick, uitvoerende direkteur van Kulula, het bevestig dat 'n reuk wel in die kajuit te bespeur was.
"Daar is tydens 'n roetine-stop in George ondersoek ingestel en 'n olieneerslag is in die bagasieruim gevind. Dit is normaal, dit was nie 'n lekkasie nie en daar was geen veiligheidsrisiko nie.
"Volgens die kajuitbemanning was alles onder beheer. Ons is verplig om enige ongerymdhede by die BLO aan te meld, maar in hierdie geval was dit nie nodig nie."
Die bestuurder van die George-lughawe, mev. Jenny Becker, sê geen ongeskeduleerde landings het plaasgevind nie.
07-23-2005, 02:01 AM #203
Plaasverkope op die internet!
Dié nuwe diens is 'n uitbouing van die bestaande Plaasverkope wat weekliks in Landbouweekblad gepubliseer word. Landbou.com bied dié diens aan met die samewerking van Property24, die bekende aanlyn-verskaffer van dienste aan die eiendomsmark in Suid-Afrika.
07-23-2005, 02:04 AM #204
Boer getuig oor veegeld in saak
MNR. BULLY BOTHMA, voorsitter van Graan SA, is een van etlike Vrystaatse boere wat duisende rande verloor het toe 'n veespekulant boere glo met sowat R1,4 miljoen in 'n beweerde bedrogspul ingedoen het.
Mnr. Henri Verwey (38) en Johan Viljoen (30), twee veespekulante wat glo vennote was, het na bewering vee met vooruitgedateerde tjeks teen die huidige, of 'n hoër markprys, van boere gekoop.
Met die inbetaling van dié tjeks het dit glo aan die lig gekom daar is nie geld in die betrokke rekenings nie. Nagenoeg 14 boere in die distrikte Boshof, Winburg, Rouxville, Tierpoort, Vanstadensrus, Petrus Steyn, Bothaville en Bloemfontein is na bewering só ingedoen.
Verwey en Viljoen staan in die Bloemfonteinse streekhof op 17 aanklagte van bedrog, alternatiewelik diefstal, tereg. Albei ontken skuld.
Die beweerde bedrog is tussen Februarie 2004 en Junie 2004 gepleeg. 'n Totale bedrag van R1 379 540,90 word genoem.
Bothma, wat in die distrik Bothaville boer, het gister getuig Verwey het op 10 Februarie 2004 sowat R130 000 se speenkalwers by hom gekoop.
Verwey het R100 000 kontant aan hom oorhandig en die uitstaande bedrag is betaal met 'n vooruitgedateerde tjek wat aan hom uitgemaak is.
"Hy (Verwey) het my die aand gebel en gevra om die tjek nie dadelik te deponeer nie, want daar is nie genoeg geld in die bank nie," het Bothma getuig.
"Hy't gevra ek moet tussen 10 dae en twee weke wag voordat ek die tjek inbetaal."
Volgens Bothma is die tjek op 21 Februarie 2004 inbetaal. Die bank het dié tjek ses dae later teruggestuur.
Ná verskeie oproepe het Viljoen op 27 Maart 2004 'n tjek van R30 800 aan Bothma oorhandig. Dié tjek is nooit inbetaal nie, want volgens Bothma se bankbestuurder was daar nie geld in die rekening nie.
Adv. Phillip Loubser, namens Verwey, het dit in kruisondervraging aan Bothma gestel dat daar op 20 Februarie, presies 10 dae nadat hy die tjek ontvang het, 'n krediet van R132 000 in die rekening was. Op 27 Februarie toon die bankstate weer 'n krediet van R95 000 op die rekening.
Die verhoor voor streeklanddros A.J. Pienaar word vanoggend hervat.
07-23-2005, 02:09 AM #205
'n Top-speurder wat gehelp het om me. Leigh Matthews se vermeende moordenaar vas te trek, het eergister vir R200 haar ontslag uit die polisie gekoop.
"Ek is verlig en baie hartseer," het insp. Christelle Steinhöbel, wat voorheen verbonde was aan die Linden-polisiekantoor in Johannesburg, aan Beeld gesê.
Steinhöbel het 16 jaar ervaring in die polisie.
Sy het bekendheid verwerf om haar speurwerk ná die moord op die 18-jarige me. Tanya Flowerday van Randburg. Flowerday is in 2003 wreed verkrag en vermoor. Daar is toe vermoed dat Flowerday die eerste slagoffer van 'n porno-moordfliek in Suid-Afrika was.
Steinhöbel het dié saak oorgeneem nadat haar kollegas nie 'n verdagte kon vind nie en die dossier wou sluit. Binne twee weke het sy mnr. Ronnie Grimsley gearresteer ná 'n intensiewe polisie-ondersoek.
Volgens Steinhöbel "verafsku" sy nou die polisie en die manier waarop hulle haar behandel het.
Haar verhouding met die polisie het glo versuur sedert 'n onderhoud in Sarie verskyn het oor haar aandeel met die arrestasie van mnr. Donovan Moodley, Matthews se vermeende ontvoerder en moordenaar.
In die onderhoud het sy vertel hoe sy supt. Piet Byleveld, hoof- ondersoekbeampte in die Matthews-saak, bygestaan het met die opsporing van Moodley se bank- en selfoonstate. Volgens haar was dit "van kardinale belang" om die verdagte vas te trek.
Sy is daarna geskors omdat sy die onderhoud toegestaan het sonder die polisie se toestemming. Die polisie het destyds ook beweer Steinhöbel het in Sarie gesê sý het die Matthews-saak opgelos.
"Sedert die artikel in Sarie verskyn het, het die polisie dit vir my ondraaglik gemaak," sê Steinhöbel.
Kort nadat die departementele klag teen haar ingedien is, is sy gearresteer op aanklagte van bedrog wat verband gehou het met die betaling van 'n polisie-informant in die Flowerday-ondersoek. Op 5 Mei is dié saak in die Randburgse streekhof teruggetrek.
Op 29 Mei is Steinhöbel deur die polisie ingelig dat nóg 'n interne klag teen haar ondersoek word. Dié keer word beweer sy het dagvaardings uitgereik wat sy nie moes nie.
Sy is geskors sonder voordele of salaris.
"Dit is nie waar nie. Die direkteurs en aanklaers het almal my 205's (dagvaardings) gemagtig!"
Volgens Steinhöbel het sy ná hierdie voorval besluit om uit die polisie te bedank.
"Waarom moet ek in die polisie bly as hulle sulke goed doen? Ek is nou al 16 jaar in die polisie en nou moet ek R200 betaal om uit die polisie te kom."
Supt. Chris Wilken, polisiewoordvoerder, het bevestig dat sy geskors is oor haar beweerde betrokkenheid by bedrog. 'n Interne verhoor oor die Sarie-onderhoud sal op 10 Augustus gehou word.
07-23-2005, 02:12 AM #206
Ringafbyters slaan toe op bejaarde vrou aan W-Rand
Die "ringbytbende" van Johannesburg het weer toegeslaan.
'n 70-jarige vrou van Lydenburg, wat anoniem wil bly omdat sy 'n "wandelende teiken is," is die mees onlangse slagoffer.
Haar linkerringvinger is Dinsdagmiddag stukkend gebyt toe vier mans haar diamant- en trouring gesteel het.
Dié twee ringe is saam sowat R160 000 werd.
Kapt. Poen Muller, een van die ondersoekbeamptes, sê hy glo dit is moontlik dieselfde mense wat Maandag 'n vrou van Alberton se ringe van haar vingers afgebyt het.
Dié juwele en die twee selfone wat hulle gesteel het, is saam sowat R200 000 werd.
In albei gevalle is die slagoffers deur mans in 'n goue BMW van 'n winkelsentrum af agtervolg. In die jongste voorval is die slagoffer van die Key West-winkelsentrum tot by hul seun se meenthuiskomleks in die noorde van Krugersdorp agtervolg.
Die rowers het haar by die hek oorval.
"Ek ys elke keer as ek daaraan dink. Dis nie 'n lekker gevoel as iemand jou neus toedruk en probeer versmoor nie.
"Ek is só bang. Hulle weet nou waar ek bly," sê sy.
Muller vra dat mense met relevante inligting hom kontak by 083 609 7385.
07-23-2005, 02:14 AM #207
Derde man vas in R5 m.-bedrogsaak ná Rus se 'dood'
'n Derde man is vasgetrek in die saak waarin 'n Russiese man sy lewe vir R5 miljoen by 'n Suid-Afrikaanse maatskappy verseker het, maar twee jaar ná sy "afsterwe" lewend aangetref is.
Mnr. Julius Strydom, 'n rekenmeester van Vereeniging wat mnr. Bobby Smith se lewenspolis opgeëis het, is eergister gearresteer en dieselfde dag in die Pretoriase handelshof op borgtog van R60 000 vrygelaat.
Luidens hofstukke het die 41-jarige Smith van Roodepoort in 2001 lewensversekering van sowat R5 miljoen by Sanlam uitgeneem en Strydom as begunstigde benoem. 'n Jaar later het Strydom 'n eis ingestel omdat Smith glo dood was.
Sy "lyk" is deur mnr. Gregory Groisman (58) van Florida Hills in Johannesburg uitgeken in die spreekkamer van 'n dokter van Makhado (Louis Trichardt).
Groisman het gister in die Pretoriase handelshof om borgtog aansoek gedoen.
Sanlam-amptenare het onraad vermoed nadat Strydom 'n eis ingestel het en 'n ondersoek is begin. Dit het aan die lig gekom dat Smith se identiteitsnommer ná sy "dood" weer gebruik is in bankaansoeke om finansiering te bekom.
Verlede jaar, twee jaar ná sy "dood", is Smith in die Absa-tak in die Cresta-winkelsentrum gearresteer. Hy is steeds in aanhouding.
Die saak is vroeër uitgestel omdat 'n Russiese tolk vir Smith, oorspronklik van die Oekraïne, en Groisman, wat 'n Russiese paspoort het, gevind moes word. Groisman het gister in sy borgtogaansoek aangedui dat hy Engels magtig is.
Volgens die staat woon Groisman al 12 jaar in die land en is sy vrou 'n Suid-Afrikaanse burger.
Die verdediging het ten gunste van die borgtogaansoek aangevoer dat Groisman aan asma ly. Tydens die hofverrigtinge het Groisman met 'n geboë kop in die beskuldigdebank gestaan en kort- kort 'n asmapompie gebruik.
Landdros Desmond Nair het dit baie duidelik gestel dat bedrog van dié aard in 'n ernstige lig beskou moet word en dat hy ingevolge die wet eintlik in aanhouding moet bly.
"Sy vrou is 'n Suid-Afrikaanse burger en sy dogter besit eiendom. Die beskuldigde is 'n patetiese figuurtjie en op dié gronde word hy vrygelaat," het Nair gesê.
Borgtog van R30 000 is aan Groisman toegestaan.
07-23-2005, 02:16 AM #208
Eerste plaas in Namibië gevat
Namibië se eerste verpligte grondonteiening is afgehandel. Só het mnr. Jerry Ekandjo, minister van grond, hervestiging en rehabilitasie, in dié buurland aangekondig.
Die Wiese-familie het vroeër vergoeding van 9,5 miljoen Namibiese dollar (sowat R9,2 miljoen) gevra vir hul plaas Ongombo West. Volgens Ekandjo het hulle minder as 'n derde daarvan (3,7 miljoen Namibiese dollar) ontvang.
Nie die Namibiese Boerevereniging óf die Wiese-familie het van die transaksie geweet toe die aankondiging gemaak is nie. Hulle wou nie kommentaar lewer nie.
Kommersiële boere in Namibië het in Mei verlede jaar briewe van pres. Hifikepunye Pohamba begin kry dat hulle hul grond aan die staat sal moet verkoop.
Dié briewe het gekom ná 'n kabinetsbesluit dat boere verplig kan word om hul grond teen billike pryse aan die staat te verkoop. Dit was glo weens die trae pas van grondhervorming.
07-23-2005, 02:25 AM #209
Hulle wou ons doodmaak, pa, hoor hy sy seun sê
Ons twee seuns het met tipiese tienereiesinnigheid besluit om Vrydagaand twee weke gelede van 'n winkelsentrum na ons huise in Moreletapark te stap. Om 23:30 is hulle aangeval op die hoek van Genl. Louis Botha- en Roverstraat, Constantiapark, deur jeugdiges van hul ouderdom.
Die klompie het uitgehang in ontwerperstienerdrag van ons tyd en daar was niks wat ons seuns teen hulle kon waarsku nie. Die jeugdiges het ons seuns sonder rede aangeval en hulle probeer doodmaak.
Ons Hemelse Vader het ingegryp. Hy het die twee seuns só styf in sy Vaderhande toegevou dat geen mes 'n skedel kon binnedring, 'n hart kon bykom, 'n slagaar kon tref of 'n belangrike senuwee kon afsny nie. Albei is ernstig beseer - een met 14 steekwonde, die ander met harsingskudding en minder steekwonde.
Die Here het egter 'n jong man gestuur om stil te hou by die twee, wat erg deurmekaar en beseer was. Hy het hulle eers na sy vriendin se huis geneem om hulle te help, maar ontdek toe dat die beserings hospitalisasie vereis. Ons is gebel en die twee beseerde kinders is so gou moontlik na die Kloof-hospitaal se noodeenheid gebring waar hulle uitstekend versorg is.
As ouers staan ons met diepe dankbaarheid teenoor ons Hemelse Vader vir die wonderlike genade wat ons as gesinne ontvang het.
Hierdie jeugdiges se klere was waarskynlik vol bloed. Sou hul ouers dit ooit raaksien? Wie is dié jeugdiges se rolmodelle? Ander wat op soortgelyke wyse optree?
Die een seun se reaksie toe hy sy pa sien - "Hulle wou ons doodmaak, pa" - weerklink nog aanhoudend in sy ore. Dit sal stiller word namate ons gesinne aanbeweeg op die moeisame pad na herstel.
Ons harte is stukkend vir ons eie kinders en die kinders wat in staat was tot só 'n moorddadige aanval.
Uiters bekommerde ouers, Moreletapark
07-24-2005, 02:32 AM #210
SA sê ja vir Zim, maar net ás...
Suid-Afrika het die regering van Zimbabwe meegedeel die lening van R7 miljard wat Zimbabwe wil hê, is syne - mits onderhandelinge met die opposisie hervat word.
Die Mugabe-regime moet ook 'n nuwe grondwet in werking stel wat in vorige onderhandelinge opgestel is.
Maar dis geen uitgemaakte saak dat Zimbabwe die geld gaan kry nie. Die land se minister van staatsveiligheid en Mugabe-vertroueling, mnr. Didymus Mutasa, het gister aan Rapport gesê Zimbabwe gaan geen voorwaardes duld nie.
"As hulle voorwaardes stel, kan hulle hul geld hou. Die enigste voorwaarde wat ons sal aanvaar, is om die skuld terug te betaal."
Volgens Mutasa is die Mugabe-regering ook geensins bereid tot formele onderhandelings met die opposisie, die Movement for Democratic Change (MDC), nie.
Hoë bronne in Suid-Afrika het gister aan City Press, Rapport se susterkoerant, gesê pres. Thabo Mbeki dring daarop aan dat 'n politieke skikking in Zimbabwe die dooiepunt breek wat tot die huidige ekonomiese ineenploffing gelei het.
Pres. Robert Mugabe is tans in China waar hy geld probeer bedel om sy land uit die verknorsing te help. Mugabe hoop om hulp in Beijing te kry sonder die voorwaardes waarop Mbeki aandring.
Volgens die bronne sal aanvaarding van die voorwaardes deur Zimbabwe nie genoeg wees nie. Die geld sal eers begin vloei as die regering van Zimbabwe begin om die voorwaardes na te kom.
Hierop staan Suid-Afirka vas omdat die Mugabe-regime dikwels onderhandelinge met die opposisie en die implementering van 'n nuwe grondwet begin het, maar dit kort daarna opgeskort het.
"Van ons kant het ons dit duidelik gemaak dat verskeie voorwaardes nagekom sal moet word. Dit sluit in die hervatting van dialoog met die opposisie en 'n terugkeer na onderhandelinge oor 'n nuwe grondwet wat voor die Zimbabwiese parlement moet dien en in werking gestel word.
"So 'n stap sal 'n regering van nasionale eenheid met die opposisie daarstel, sekere verdrukkende wette herroep en 'n einde maak aan krisisse soos die afbreek van huise," het die bron gesê.
Mugabe het die lening meer as 'n week gelede gevra nadat die Internasionale Monetêre Fonds gedreig het om die land weens agterstallige skuld van 2,1 Amerikaanse dollar (sowat R13,6 miljard) uit dié liggaam te skop.
Betroubaar word verneem Suid-Afrika het ingegryp en uitstel vir Zimbabwe gevra sodat gekyk kan word of Mugabe tot voorwaardes sou instem.
Mugabe het nou 'n maand om die voorwaardes te aanvaar, onderhandelinge met die opposisie te hervat en die ontwerpgrondwet aan die Zimbabwiese parlement voor te lê.
Dán sal Suid-Afrika die IMF aansê om die uitsetting van Zimbabwe op te skort en om sekere geld vir Zimbabwe beskikbaar te stel. Die geld sal regstreeks na die verskaffers van sekere goedere gaan waarvoor groot nood bestaan.
Dit word gedoen om te verseker die geld word vir die mense van Zimbabwe gebruik en nie om die aktiwiteite van die regering van Zimbabwe te finansier nie.